
AI hatása az FMCG kiskereskedelemre és annak fogyasztóira

Kulcsszavak: Mesterséges intelligencia; Gyorsan forgó fogyasztási cikkek; Kiskereskedelem; Vásárlói élmény
A TDK dolgozatomban a mesterséges intelligencia (Artificial intelligence, AI) a
gyorsan forgó fogyasztási cikkek (Fast-Moving Consumer Goods, FMCG) kiskereskedelmi
szektorra gyakorolt hatását vizsgáltam, fogyasztói és kereskedelmi perspektívából.
A kutatás célja az volt, hogy feltárjam, milyen mértékben járul hozzá az AI alkalmazása
az üzleti hatékonyság növeléséhez, a vásárlói élmény személyre szabásához és javításához,
valamint, hogy megvizsgáljam, milyen új kihívásokkal kell szembenézniük a kereskedőknek a
technológia bevezetése és alkalmazása során.
Kutatásomban vegyes módszertant alkalmaztam, primer és szekunder adatgyűjtéssel. A
primer kutatás során 120 fő válaszolt a kérdőívemre, amely az AI technológiákkal kapcsolatos
attitűdöket, nyitottságot és bizalmatlanságot vizsgálta. Statisztikai elemzéseket (ANOVA,
regresszió, korreláció) használtam az összefüggések feltárására. A kereskedelmi oldalt
esettanulmányok és egy részletes interjú támogatta melyet a Székesfehérvári Interspar
áruházvezetőjével folytattam.
A dolgozatomban mindkét oldalról (fogyasztói és kereskedelmi) két-két fő hipotézist
fogalmaztam meg, amelyekre az alábbi összegző eredményt kaptam: Az AI technológiák
alkalmazása jelentős előnyökkel jár az üzleti hatékonyság és a vásárlói élmény javításában,
különösen a készletgazdálkodás és a logisztikai folyamatok optimalizálása terén. A fiatalabb
generációk nyitottabbak az AI alkalmazására, míg az idősebbek jellemzően nagyobb
bizalmatlansággal viszonyulnak hozzá. Bár az AI bevezetése üzleti előnyöket hozott, a
rendszerbevezetés kihívásokkal járt, mivel Magyarország még le van maradva ezen
technológia tényleges bevezetésével.
Összegzésként megállapítható, hogy az AI alkalmazása az FMCG kiskereskedelmi
szektorban mélyreható változásokat eredményezett mind az üzleti hatékonyság, mind a
fogyasztói élmény terén. A kutatásom hozzájárult a téma mélyebb megértéséhez, és rávilágított a jövőbeni kutatási lehetőségekre, különösen a technológiai integráció és a fogyasztói viselkedés változásainak elemzése terén.



